บลจ.กรุงไทยชู6เดือนจ่าย2.55%
บลจ.กรุงไทย เสิร์ฟกองทุนตราสารหนี้นอก-ในประเทศ 6 เดือน จ่าย 2.55% ต่อปี อีกกองลงในประเทศให้ 1.95% ต่อปี
27 ม.ค. 2558

บลจ.กรุงไทย เสิร์ฟกองทุนตราสารหนี้นอก-ในประเทศ 6 เดือน จ่าย 2.55% ต่อปี อีกกองลงในประเทศให้ 1.95% ต่อปี
นางชวินดา หาญรัตนกูล กรรมการผู้จัดการและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) กรุงไทย (KTAM)  เปิดเผยว่า บริษัทเปิดจำหน่าย 2 กองทุนตราสารหนี้ ได้แก่  กองทุนเปิดกรุงไทยตราสารหนี้ เอฟไอเอฟ เอ็นแฮนซ์ 11 (KTFFE11)  เสนอขายในวันที่ 28 ม.ค.-3 ก.พ.2558  อายุ 6 เดือน ลงทุนตราสารทั้งในและต่างประเทศ ประเภท เงินฝากประจำ Akbank T.A.S  ,  เงินฝาก   Bank of China  ,   MTN ออกโดย Banco BTG Pactual S.A.  และ MTN ออกโดย    IS Bank   ในสัดส่วน 80%  ของมูลค่าทรัพย์สินสุทธิของกองทุน ส่วนที่เหลือลงทุนในหุ้นกู้ระยะสั้น  ธนาคารทิสโก้  ผลตอบแทนประมาณ 2.55%  ต่อปี  
นอกจากนี้บริษัทอยู่ระหว่างเปิดจำหน่ายรอบใหม่ (Roll over) กองทุนเปิดกรุงไทยประจำ 6 เดือน คุ้มครองเงินต้น 5 ( KTFIX6M5 )  เสนอขายตั้งแต่วันนี้ถึงวันที่ 30 ม.ค.2558   อายุ 6 เดือน  เน้นลงทุนตราสารหนี้ในประเทศ  ประเภทพันธบัตรภาครัฐ ในสัดส่วน  57%  ของมูลค่าทรัพย์สินสุทธิของกองทุน  ส่วนที่เหลือลงทุนในเงินฝาก บัตรเงินฝาก  ธนาคารออมสิน ธนาคารทิสโก้ และธนาคารไอซีบีซี (ไทย)  ผลตอบแทนประมาณ 1.95% ต่อปี
สำหรับภาวะตลาดตราสารหนี้    อัตราผลตอบแทนอายุตั้งแต่ 3 ปีขึ้นไปปรับตัวเพิ่มขึ้นจากแรงขายทำกำไรของนักลงทุนในประเทศก่อนการประมูลพันธบัตรรัฐบาลรุ่นอายุ 10 ปี และพันธบัตรธนาคารแห่งประเทศไทยรุ่นอายุ 3 ปี   อย่างไรก็ตาม หลังจากธนาคารกลางยุโรปมีมติทำคิวอีในปริมาณที่มากกว่าตลาดคาดการณ์   ทำให้มีแรงซื้อกลับเข้ามา ส่งผลให้อัตราผลตอบแทนปรับตัวลดลงค่อนข้างมาก    โดยอัตราผลตอบแทนพันธบัตรรุ่นอายุ 2 ปี อยู่ที่ 2.02% ต่อปี    รุ่นอายุ 5 ปี อยู่ที่ 2.24% ต่อปี และรุ่นอายุ 10 ปี อยู่ที่ 2.57% ต่อปี